钦定古今图书集成/方舆汇编/边裔典/第124卷 > 金
## 钦定古今图书集成/方舆汇编/边裔典/第124卷 > 金

### 太祖天辅七年奚王回离保寇燕地奥古哲等杀之并速古等三部皆至是讨平之

按《金史太祖本纪》，不载。按《奚王回离保传》，奚与契
丹俱起，在元魏时，号厍莫奚，历宇文周、隋、唐皆号兵
强。其后契丹破走奚，奚西保泠国，其留者臣服于契
丹，号东西奚。厥后辽太祖称帝，诸部皆内属矣。铁勒
者，古部族之号，奚有其地，号称铁勒州，又书作“铁骊
州。”奚有五世族，世与辽人为昏，因附姓述律氏。中奚
有十三部，二十八落，一百一帐，三百六十二族。甲午
岁，太祖破耶律谢十诸将，连战皆捷，奚铁骊王回离
保以所部降，未几，遁归于辽。及辽主使使请和，太祖
曰：“归我叛人阿疏、降人回离保、迪里等馀事，徐议之。”
久之，辽主至鸳鸯泺，都统杲袭之，亡走天德。回离保
与辽大臣立秦晋国王耶律捏里于燕京。捏里死，萧
妃权国事。太祖入居庸关，萧妃自古北口出奔回离
保至卢龙岭，遂留不行。会诸奚吏民于越里部僭称
帝，改元天复，改置官属，籍渤海奚、汉丁壮为军。太祖
诏回离保曰：“闻汝胁诱吏民，僭窃位号，辽主越在草
莽，大福不再。汝之先世，臣服于辽，今来臣属，与昔何
异？汝与余睹有隙，故难其来。余睹设有睚眦，朕岂从
之。傥能速降，尽释汝罪。仍俾主六部族总山前奚众，
还其官属财产。若尚执迷，遣兵致讨，必不汝赦。”回离
保不听。天辅七年五月，回离保南寇燕地，败于景、蓟
间，其众奔溃，耶律奥古哲及甥八斤家奴、白底哥等
杀之，其妻阿古闻之，自刭而死。先是，速古部人据劾
山奚路，都统挞懒招之不服，往讨之。铁泥部众扼险
拒战，杀之殆尽。至是，速古、啜里、铁泥三部所据十三
岩，皆讨平之。达鲁古部节度使乙列已降，复叛奚。马
和尚讨达鲁古并五院司等诸部，诸部皆降，遂执乙
列，杖之一百，其父及其家人先被获者皆还之。初，太
祖破辽兵于达鲁古城，九百奚营来降。至是，回离保
死，奚人以次附属，亦各置猛安谋克领之。按《完颜
昌传》，昌本名挞懒，太祖自将袭辽主于大鱼泺，留辎
重于草泺，使挞懒牙卯守之。奚路兵官浑黜不能安
辅其众，遂以挞懒为奚六路军帅镇之。习古迺婆卢
火护送常胜军及燕京豪族工匠，自松亭关入内地。
上戒之曰：“若遇险厄，则分兵以”往。习古迺、婆卢火迺
合于挞懒。久之，讨劾山速古部奚人，奚人据险，战杀
且尽，速古啜里铁泥十三岩皆平之。诏曰：“朕以奚路
险阻，经略为难，命汝往任其事，而克副所托，良用嘉
叹。今回离保部族来附，馀众奔溃，无能为已。比命习
古迺、婆卢火护送降人，若遇险阻，即分兵以行，馀众
悉与汝合。降诏二十招谕，未降汝当审度其事从宜
处之。”其后抚定奚部及分南路边界。表请设官镇守。
上曰：“依东京。渤海列置千户谋克。”